Les activitats d'Estiu a la Fresca' programades en Port de Sagunt se celebraran amb modificacions per a adaptar-se a la nova regulació sanitària
28 de juliol 2021

![Imagen sin texto alternativo.](/media/bsqb2ae2/90-c1-mini-informacion-estiu-a-la-fresca-puerto-de-sagunto.jpg)  
  

Les activitats de la programació d'_Estiu a la Fresca_ previstes per a agost en Port de Sagunt patiran algunes modificacions, principalment en matèria d'horaris, amb la condició que es puguen celebrar adaptant-se a les noves restriccions dictades pel Consell de la Generalitat, tenint en compte que el municipi de Sagunt figura entre els pobles i ciutats on s'ha decretat el toc de queda per la incidència de COVID-19 entre la població.

  

Així, totes les activitats programades modifiquen el seu horari de manera que les actuacions musicals i concerts tribut començaran a les 22.30 hores; les passades de cinema previstes per als dies 2 i 3 ho faran a les 22.00 hores; mentre que els espectacles taurins es desenvoluparan entre les 18.30 i les 21.00 hores i de 22.30 a 00.30 hores. D'altra banda, l'espectacle de música i màgia infantil del diumenge 8 d'agost es traslladarà a l'avinguda Adolfo Suárez. El castell de focs d'artifici s'avança a la mitjanit perquè els horaris s'ajusten millor i la gent puga tornar a temps a les seues cases, abans del toc de queda, que està marcat a la 1.00 de la matinada.

  

Hi haurà 500 cadires per a cada actuació programada en Port de Sagunt, i mil en el cas del Tribut a Mecano _Hijo de la Luna_, atés que es preveu que atraurà a un nombre major de públic.

  

A més a més, seguint la normativa que regeix a Sagunt almenys fins al dia 16 d'agost, es recorda que en les diferents activitats hi haurà sempre un estricte control d'aforament, havent-se de retirar prèviament les entrades per a cada esdeveniment –excepte els espectacles taurins, que serà en el propi recinte– a través del web [**Servientradas**](https://www.servientradas.com/index.html), on estaran disponibles des de cinc dies abans. El màxim de localitats per persona serà de quatre i també es reservarà un percentatge mínim perquè puguen retirar-les en taquilla aquelles persones que per no tindre accés a internet o per no saber realitzar el tràmit no l'hagueren poguda aconseguir en línia.

  

D'altra banda, cal subratllar que no es podrà menjar, beure ni fumar en els recintes ni s'acceptarà tampoc de cap manera la venda i consum d'alcohol en estos espais.

  

L'alcalde de Sagunt, Darío Moreno, i la regidora delegada de Festes i Cultura Popular, Asun Moll, junt amb el president de la Federación de Peñas de Puerto de Sagunto, Manel Rubio, han explicat este dimecres la normativa d'horaris, entrades, aforaments i limitacions que regiran durant la celebració d'_Estiu a la Fresca_ en Port de Sagunt.

  

Moreno ha animat la ciutadania a participar en els esdeveniments, **«sempre amb la màxima responsabilitat, però intentant gaudir»** d'estes activitats que pretenen **«compensar un poc tots eixos mesos tan durs de pandèmia»** i **«contribuir a la reactivació econòmica i emocional»**.

  

**«Vam dir des del principi que la cultura era segura i les nostres festivitats també formen part d'eixa capacitat que tenim per a dur a terme esdeveniments de manera segura. Per tant, el Departament de Festes, al qual vull donar un agraïment especial, i les federacions i les penyes estan demostrant estar a l'altura de les circumstàncies»**, ha manifestat el primer edil.

  

Per la seua part, la regidora delegada de Festes i Cultura Popular, Asun Moll, també s'ha pronunciat en la mateixa línia. **«Hem de continuar en situació d'alerta, però també fomentar la vida social i econòmica per a, a poc a poc, poder tornar a la normalitat»**, ha assenyalat la edil, qui ha apel·lat igualment a la **«responsabilitat individual»** de cada persona **«per un benefici col·lectiu»** de manera que puga seguir tota l'activitat festiva, cultural, econòmica i d'oci de la ciutat **«prevalent la seguretat i seguint les mesures que marca la Conselleria de Sanitat»**.

  

El president de la Federació de Penyes de Port de Sagunt, Manel Rubio, ha anunciat que en el recinte taurí **«aquelles persones que no mantinguen la distància en les cues seran expulsades i no se'ls permetrà l'accés»**. Així mateix, ha avançat que l'horari de taquilles per a retirar les entrades d'estos espectacles serà de 10.00 a 12.00 hores i a partir d'hora i mitja abans de cada esdeveniment. Es podran retirar fins a tres localitats per persona i al matí es trauran ja les de la vesprada i la nit. D'esta manera s'evitarà que es formen cues multitudinàries. També ha explicat que el Dia de les Persones Majors les entrades seran físiques per a facilitar a la gent gran l'accés a l'espectacle de Luis Muñoz.

  

Per a garantir la seguretat davant possibles actituds incíviques, s'habilitaran polseres perquè no hi haja gent que es canvie les entrades i evitar, així, que canvien d'ubicació de la part de dalt a la de baix i viceversa, i hi haurà huit persones de seguretat.

  

![Imagen sin texto alternativo.](/media/euzd3php/90-c2-informacion-estiu-a-la-fresca-puerto-de-sagunto.jpg)  
  

**BALANÇ DEL CICLE EN EL NUCLI DE SAGUNT**

  

Tots han coincidit a fer una valoració positiva del cicle d'_Estiu a la Fresca_ celebrat en el tram final del mes de juliol al nucli de Sagunt. L'alcalde ha indicat que la informació de què es disposa per part de la Conselleria de Sanitat indica que **«no s'estan produint contagis en esta mena d'esdeveniments que compten amb totes les mesures de seguretat»**. Segons ha comentat Moreno, **«estes setmanes en les quals no s'ha detectat cap tipus de brot de contagi en estos esdeveniments acrediten la bona feina que s'està fent per part de la Federació de Penyes de Sagunt, conjuntament amb l'Ajuntament i amb el Departament de Festes»**.

  

En este sentit, Asun Moll ha felicitat i agraït a ambdues comissions per **«l'organització en els esdeveniments que han programat»**. La edil de Festes i Cultura Popular ha assegurat que des de l'àrea que dirigeix **«hi ha hagut molta feina prèvia, molta col·laboració entre les dues comissions i això ha fet que les activitats s'hagen dut a terme sense cap incident»**, gràcies a les persones voluntàries **«en disposició de millora»** i al fet que s'ha reforçat també en seguretat privada. **«La ciutadania ha pogut gaudir d'uns espectacles per a oblidar-se del que tenim moltes vegades al cap i d'esta situació que estem passant»**, ha declarat.

  

Manel Rubio, per la seua part, ha donat l'enhorabona a la Federació de Penyes del nucli de Sagunt **«perquè no ha eixit ni un sol contagi ni en esdeveniments taurins ni en esdeveniments musicals»** i ha afirmat que **«es poden fer esdeveniments sense cap tipus de problema»**.

  

![Imagen sin texto alternativo.](/media/0xvjx5i4/90-c3-espectaculo-taurino-estiu-a-la-fresca-2021-sagunto.jpg)  
_Imatge d'arxiu d'un dels espectacles taurins d'Estiu a la Fresca 2021 al nucli de Sagunt_  
  

*   [](http://www.facebook.com/sharer.php?u=https://aytosagunto.es/va/actualitat/les-activitats-d-estiu-a-la-fresca-programades-en-port-de-sagunt-se-celebraran-amb-modificacions-per-a-adaptar-se-a-la-nova-regulacio-sanitaria/ "Facebook")
*   [](http://twitter.com/share?url=https://aytosagunto.es/va/actualitat/les-activitats-d-estiu-a-la-fresca-programades-en-port-de-sagunt-se-celebraran-amb-modificacions-per-a-adaptar-se-a-la-nova-regulacio-sanitaria/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-activitats-d-estiu-a-la-fresca-programades-en-port-de-sagunt-se-celebraran-amb-modificacions-per-a-adaptar-se-a-la-nova-regulacio-sanitaria/ "Linked In")
*   [](mailto:?body=https://aytosagunto.es/va/actualitat/les-activitats-d-estiu-a-la-fresca-programades-en-port-de-sagunt-se-celebraran-amb-modificacions-per-a-adaptar-se-a-la-nova-regulacio-sanitaria/)